ལོ་རེ་ནས་ལོ་རེར་ཀརྨ་པའི་མཛད་འཕྲིན་རྒྱས་ཤིང་མཚན་སྙན་ཇེ་ཆེ་ཇེ་ཆེར་གྱུར།བསྟོད་པའི་རྩོམ་ཡིག་འཕུར་ཞིང་འབུལ་བ་རྒྱུན་ཆད་མེད།སུ་ཞིག་གིས་ཇུས་འགོད་དང་གང་ཞིག་གི་རྒྱུ་རྐྱེན་ཡིན་མིན་མི་ཤེས་ཀྱང་།རྒྱ་གར་གཞུང་གིས་ཁོང་གི་བླ་བྲང་ལ་དངུལ་དམར་བདག་ཉར་བྱས་འདུག་ཟེར་ནས་སྐུ་ངལ་ཚད་མེད་དུ་བཟོས་པ་ཡང་འདིར་དྲན་ཡོང་།རྗེ་མར་པ་ཐུན་མོང་སྣང་ཚུལ་དུ་རྒྱུ་ནོར་དང་བུད་མེད་ཆང་སོགས་ལ་ཤིན་ཏུ་མཉེས།མི་ལ་རས་པ་དེ་ལས་ལྡོགའོ།མི་ལ་རས་པ་ཡང་ཆང་ལ་དགའ་རབས་མཉེས་པ་འདྲ།ཡིན་ཡང་།གསེར་དང་མི་རྒན་ལོ་མི་མཉམ།གསུངས།ཡིན་ཡང་མར་པས་མི་ལས་ཕུལ་བའི་ཟངས་གཞོང་མར་ཁུས་བཀང་བ་དེས་ལན་ནམ།མར་མིའི་རྗེས་འཇུག་བཀའ་བརྒྱུད་པ་ཚོར་སྦྱིན་བདག་སྟོབས་ཆེན་འདུགདཔེར་ན་ཁ་ན་སྒྲའི་བཀའ་བརྒྱུད་དགོན་པ་དེར་ཤང་ཀང་གི་ཕྱུག་ཆེན་ཨང་གཉིས་པ་ཞིག་སྦྱིན་བདག་ཡིན་རབས་འདུགམིང་ལ་མཐུན་རྐྱེན་ཟེར་ཡང་ཆོས་ཕྱོགས་ལས།།ཉམས་བྱེད་འདོད་ཡོན་བདུད་ཀྱི་གཡབ་མོ་འབྱུང་།།ཞེས་པ་ཞིག་ཀྱང་དྲན།གང་ལྟར་བསྟན་པའི་སྦྱིན་བདག་མེད་ན་བསྟན་པ་གནས་ཐབས་མེད་པ་འདྲ།མཐར་རྒྱ་གར་གཞུང་ནས་ཀརྨ་པ་དངུལ་དམར་བདག་ཉར་གྱི་ནག་ཉེས་ཅི་ཡང་བསགས་མེད་ལུགས་བརྗོད།དེ་ནི་ཀརྨ་པ་གཅིག་པོའི་རྒྱལ་ཁ་ཞིག་མིན།དངུལ་དམར་བདག་ཉར་བྱས་དང་བྱེད་བཞིན་པའི་རང་རེའི་དགོན་སྡེ་བླ་བྲང་མང་པོའི་རྒྱལ་ཁ་ཞིག་ཀྱང་ཡིན།ངས་ནམ་རྒྱུན་འདི་ལྟར་བསམས།ཀརྨ་པར་སྒོར་མོ་དགོས་དོན་མེད།གང་དུ་བསླེབས་ན་བཞེས་པ་འབུལ་མཁན་ཡོད།གཟིམ་ཁང་གྲ་སྒྲིག་བྱེད་མཁན་ཡོད།གལ་སྲིད་ཅ་ལག་ཅིག་སྣང་བར་འགྲོ་ན་དེ་ཉོ་མཁན་ནི་ཡོད།དགོན་པ་སྐྱོང་དགོས་ནི་མེད།བུ་དང་ཆུང་མ་ནི་མེད།ནམ་རྒྱུན་ཁོང་ལ་བདག་པའི་དངོས་པོ་རེད་བསམས་པ་ཞིག་ནི་ཁོང་གི་སྤུས་ཀ་ཞན་པའི་གཟན་ཤམ་དང་སྟོད་འགག་དེ་ཚོ་ཙམ་ཞིག་རེད།ཀརྨ་པ་དང་གྲྭ་རྐྱང་ཞིག་གི་གྱོན་ཆས་ལ་ཁྱད་པར་ཅི་ཡང་མེད།ཀརྨ་པ་གྲྭ་པ་གྲྭ་རྐྱང་ཞིག་རེད།ཟ་མའི་ནང་ན་ཤ་ནི་མེད།ང་ཚོའི་ཁ་ལ་བྱང་བའི་ལྟོ་སྐྱ་གོས་ཧྲུལ་ཞེས་པ་དེ་རེད།